Cyril: Moody’s sal tevrede wees met Eskom-plan | Netwerk24
Deur William Horne En Fin24 14 Oktober 2019 16:17
Pres. Cyril Ramaphosa was Maandagoggend in Londen die hoofspreker op die sesde Afrika-beraad van The Financial Times. Foto: Twitter
Pres. Cyril Ramaphosa het Maandag dié aankondiging gemaak waar hy die hooftoespraak gelewer het op die Financial Times Africa Summit in Londen.
Fin24 berig Ramaphosa sê hy hoop Moody’s Investors Service, die laaste van die groot kredietgraderingsagentskappe wat Suid-Afrika se skuld nog op beleggingsgraad gradeer, kennis daarvan sal neem.
“Ek dink Moody’s en ander sal tevrede wees met wat ons gaan aankondig.”
Eskom het ’n skuldlas van meer as R450 miljard, hoofsaaklik weens die wegholkoste van die konstruksie van die nuwe mega-steenkoolkragstasies Medupi en Kusile, asook Eskom se afhanklikheid van peperduur korttermyn- steenkoolkontrakte.
Eskom se inkomste dek nie eens die rente op sy skuld nie. Sy aansoek vir hoër kragtariewe om die werklike koste van kragopwekking te weerspieël, is deur die Nasionale Energiereguleerder (Nersa) afgekeur, maar Eskom neem Nersa nou hof toe vir ’n hersiening van die besluit.
LEES OOK: Prysskok vir krag wag as Eskom se aansoek slaag
Volgens Ramaphosa werk die regering aan “innoverende idees” om Eskom se skuldkrisis op te los.
Wat gebeur vandeesmaand by Eskom?
1. Nuwe uitvoerende hoof
Jabu Mabuza, waarnemende uitvoerende hoof en voorsitter van Eskom, het vroeër gesê ’n permanente hoof sal voor die einde Oktober bekend gemaak word. Mabuza beklee die pos sedert Phakamani Hadebe, voormalige uitvoerende hoof, in Julie bedank het weens gesondheidsprobleme. Van die mense op die kortlys vir die pos is Andy Calitz, voormalige uitvoerende hoof van LNG Canada, en Jacob Maroga, wat van 2007 tot 2009 Eskom se uitvoerende hoof was.
2. Nuwe beleidsdokument
Pravin Gordhan, minister van openbare ondernemings, sien tans toe oor die afhandeling van ’n beleidsdokument wat uiteen sal sit hoe Eskom omgekeer gaan word. Dit sal ook uiteensit hoe Eskom in drie dele verdeel gaan word. Dié dokument sal na verwagting vandeesweek aan die kabinet oorhandig word met die oog om dit teen die einde van Oktober te publiseer.
3. Herstrukturering van skuld
Freeman Nomvalo, herstruktureringshoof van Eskom en hoof van die Suid-Afrikaanse Instituut van Geoktrooieerde Rekenmeesters (Saica), sou teen die einde van September sy plan om Eskom se skuld te herstruktureer aan die kabinet oorhandig het. Bloomberg berig daar is nog nie weer inligting hieroor bekend gemaak nie. Maar een van vier idees wat oorweeg is, was om die meeste van Eskom se skuld na die staat se balansstaat te verskuif.
4. Die kragplan
Die geïntegreerde hulpbronplan (IRP) gaan binnekort deur die kabinet goedgekeur en dan in die Staatskoerant gepubliseer word, het Gwede Mantashe, minister van minerale bronne en energie, verlede week gesê. Die plan sal wys hoe Suid-Afrika hernubare-, steenkool-, en kernkrag sal inspan om te voldoen aan sy elektrisiteitsbehoeftes.
5. Die MTBR
Tito Mboweni, minister van finansies, sal tydens sy mediumtermynbegrotingsraamwerk (MTBR) op 30 Oktober uiteensit hoe die reddingsboeie aan Eskom uit die beleërde begroting gefinansier sal word. Die staat het reeds R128 miljard se ondersteuning aan Eskom oor die volgende drie jaar belowe. Mboweni het al klaar aangedui dat ander departemente drasties koste sal moet besnoei.
Meer oor: Eskom | Mtbr | Staatskuld | Staatsondernemings | Omkeerplan | Reddingsboei